Tefnoet of Tefenet was in die Egiptiese mitologie ’n godin van reën, vogtigheid, dou en vogtige lug. Sy is die suster en metgesel van die luggod, Sjoe, en die ma van Geb en Noet. Haar naam beteken letterlik "daardie water" en word verbind met die Egiptiese woord vir "spoeg". Volgens sommige weergawes van die skeppingsmite het Ra (of Atoem) haar uitgespoeg, en haar naam is in latere tekste geskryf as ’n mond wat spoeg. Anders as ander gode het Tefnoet geen enkele simbool gehad nie. Tefnoet is ’n dogter van die songod god Ra-Atoem. Sy was getroud met haar tweelingbroer, Sjoe. Daar is verskeie weergawes van die mite oor die skepping van Tefnoet en Sjoe. In alle weergawes word sy verbind met die een of ander vorm van liggaamsvloeistof. In die skeppingsmite van Heliopolis masturbeer Atoem om Tefnoet en Sjoe te maak: Atoem het voortgeplant deur in Heliopolis te masturbeer. Hy het sy penis in sy hand geneem sodat hy daardeur ’n orgasme kon bereik. En die broer en suster is gebore – dit is Sjoe en Tefnoet.